1. ปัจจัยความเสี่ยง

บริษัทฯ ตระหนักถึงผลกระทบที่จะเกิดขึ้นจากความเสี่ยงทั้งภายนอกและภายใน
ซึ่งฝ่ายบริหารได้ติดตามและหามาตรการในการรับมือกับความเสี่ยงต่างๆ
ที่อาจมีผลกระทบต่อการดำเนินกิจการของบริษัทฯ โดยในปีที่ผ่านมาคณะกรรมการบริษัทฯ
เห็นชอบในการบริหารจัดการเรื่องความเสี่ยงทั้งองค์กร
โดยได้จัดตั้งคณะกรรมการบริหารความเสี่ยงขึ้นตรงต่อคณะกรรมการบริษัท
ภายใต้การควบคุมดูแลของคณะกรรมการตรวจสอบ
คณะกรรมการบริหารความเสี่ยงได้เริ่มต้นดำเนินการภายใต้กรอบและแผนงาน

ปัจจัยความเสี่ยงในรอบปีที่ผ่านมาพอสรุปได้ดังต่อไปนี้

ภาวะความผันผวนของต้นทุนอันเนื่องมาจากราคาน้ำมันและราคาวัสดุก่อสร้าง

ปีที่ผ่านมาราคาน้ำมันเชื้อเพลิงมีการปรับตัวเพิ่มขึ้นในช่วงแรกของปี
ประกอบกับการขึ้นราคาของวัสดุก่อสร้างหลัก อย่างเช่นเหล็กเส้น
ซึ่งนับเป็นวัสดุสำคัญในการดำเนินงานก่อสร้าง
โดยปัจจัยหลักทั้งสองประการนี้เป็นปัจจัยภายนอกและมีผลกระทบจากตลาดต่างประเทศ
ซึ่งไม่สามารถควบคุมและไม่อาจคาดการณ์ได้
ทำให้การคำนวณราคาต้นทุนในการก่อสร้างเกิดความผันผวน
ราคาน้ำมันเชื้อเพลิงที่ใช้กับเครื่องจักรในการก่อสร้าง
และราคาเหล็กเส้นที่เพิ่มขึ้นส่งผลให้ต้นทุนในบางโครงการเพิ่มขึ้นอย่างมีนัยสำคัญต่อผลประกอบการของโครงการนั้นๆ
เฉพาะอย่างยิ่ง โครงการก่อสร้างที่ขยายระยะเวลาการก่อสร้างออกไป
จะได้รับผลกระทบค่อนข้างมาก อย่างไรก็ตาม บริษัทฯ มีนโยบายป้องกันความเสี่ยงดังกล่าว
โดยการวางแผนการก่อสร้างอย่างรัดกุม
และดำเนินการก่อสร้างให้แล้วเสร็จตามแผนงานในทุกโครงการ
สำหรับปีที่ผ่านมาจากการปรับตัวของราคาเหล็กเส้นที่สูงขึ้นอย่างผิดปกติ
ในบางโครงการจึงได้มีการเจรจากับเจ้าของงานเพื่อปรับเปลี่ยนวิธีการก่อสร้างเพื่อให้ประหยัดต้นทุนเรื่องเหล็กเส้น
รวมทั้งมีการเจรจาขอรับเงินล่วงหน้าเพิ่มเติมเพื่อจัดซื้อเหล็กเส้นที่จำเป็นต้องใช้เพื่อประกันความเสี่ยงเรื่องราคาได้ระดับหนึ่ง

ภาวะการขาดแคลนแรงงาน

บริษัทฯ
อาจจะประสบปัญหาการขาดแคลนแรงงานในกลุ่มอุตสาหกรรมบางประเภทที่ต้องใช้ความชำนาญเป็นพิเศษ
เช่น งานในกลุ่มอุตสาหกรรมปิโตรเคมี และการขาดแคลนแรงงานที่มีคุณภาพ
ซึ่งต้องใช้ฝีมือและความประณีต
นอกจากนี้ในบางพื้นที่มีการจ้างแรงงานในอัตราที่สูงกว่าการจ้างแรงงานปกติ
เพื่อเป็นแรงจูงใจในการทำงาน อย่างไรก็ตาม บริษัทฯ มีนโยบายป้องกันความเสี่ยงดังกล่าว
โดยการวางแผนการว่าจ้างแรงงานให้เหมาะสมกับการดำเนินการก่อสร้างโครงการต่างๆ
ของบริษัทฯ การจ่ายค่าแรงที่เหมาะสมตามภาวะตลาด
การฝึกอบรมและให้ความรู้แก่บุคลากรอย่างต่อเนื่อง
รวมทั้งการสร้างความสัมพันธ์ที่ดีกับบุคลากรในระดับต่างๆ ทำให้ระยะเวลาที่ผ่านมาบริษัทฯ
ไม่ประสบปัญหาการ
ขาดแคลนแรงงาน

เหตุการณ์ที่ไม่สามารถคาดการณ์ได้

เนื่องจากบางโครงการมีระยะเวลาในการคิดราคาเพื่อประมูล
หรือเตรียมการก่อนการดำเนินการค่อนข้างสั้น
ทำให้เกิดข้อจำกัดในการเตรียมตัวหรือการป้องกันสถานการณ์ที่อาจเกิดขึ้นโดยมิได้คาดหมาย
ถึงแม้ว่าในขั้นตอนการคำนวณราคา บริษัทฯ ได้เผื่อค่าใช้จ่ายเพิ่มเติมไว้บ้างแล้วก็ตาม
แต่บางกรณีก็ไม่เพียงพอทำให้เกิดต้นทุนการก่อสร้างที่สูงขึ้น โดยไม่สามารถคาดการณ์ได้

ภาระการค้ำประกัน

ณ วันที่ 31 ธันวาคม 2551 กลุ่มบริษัทและบริษัทฯ
มีหนี้สินที่อาจเกิดขึ้นจากการค้ำประกันซึ่งส่วนใหญ่เกี่ยวกับการจ่ายเงินตามสัญญาการประกันการทำงานตามสัญญาก่อสร้างและการประกันวงเงินสินเชื่อ
รวมถึงหนังสือค้ำประกันที่ออกโดยธนาคารในนามบริษัทฯ
ซึ่งเกี่ยวเนื่องกับภาระผูกพันทางปฏิบัติบางประการตามปกติธุรกิจของบริษัทฯ

เมื่อวันที่ 16 สิงหาคม 2549 บริษัทฯ ได้รับแจ้งจากหน่วยงานแห่งหนึ่ง ซึ่งบริษัทฯ แสดงความจำนง
ขอร่วมประมูลโครงการก่อสร้างว่า หน่วยงานดังกล่าวจะยึดหลักประกันซองจำนวน 168 ล้านบาท
เนื่องจากบริษัทฯ ไม่สามารถปฏิบัติตามเงื่อนไขบางประการในการประมูลโครงการ ต่อมาเมื่อวันที่
21 สิงหาคม 2549 บริษัทฯ
ได้ยื่นหนังสือต่อหน่วยงานที่เกี่ยวข้องเพื่อชี้แจงเหตุผลและขอให้ทบทวนแนวปฏิบัติบางประการเกี่ยวกับการประมูลโครงการก่อสร้าง
และวันที่ 5 กุมภาพันธ์ 2550 บริษัทฯ
ได้ยื่นคำฟ้องต่อศาลปกครองกลางเพื่อขอให้ศาลปกครองกลางพิจารณาเพิกถอนคำสั่งยึดหรือริบหลักประกันซอง
และได้ยื่นคำขอทุเลาการบังคับตามคำสั่งของหน่วยงานการปกครอง
เพื่อระงับการเรียกชำระเงินตามหนังสือยึดหลักประกันซองดังกล่าว ต่อมาเมื่อวันที่ 12 กุมภาพันธ์
2550 บริษัทฯ ได้รับแจ้งจากหน่วยงานที่เกี่ยวข้องแห่งหนึ่ง ซึ่งบริษัทฯ
ยื่นขอความเป็นธรรมคำสั่งยึดหลักประกันซอง
ว่าการยึดหลักประกันซองดังกล่าวเป็นไปตามเงื่อนไขและหลักเกณฑ์ที่กำหนดไว้ในการประมูลโครงการ
และไม่อาจเลือกปฏิบัติได้ อย่างไรก็ตาม เมื่อวันที่ 18 ธันวาคม 2551
ศาลปกครองกลางได้พิพากษาให้หน่วยงานราชการดังกล่าวคืนหลักประกันซองจำนวน 168
ล้านบาทแก่บริษัทฯ และลดเบี้ยปรับลงคงเหลือ 16.8 ล้านบาท ซึ่ง ณ วันที่ 31 ธันวาคม 2551
บริษัทฯ ได้บันทึกหนี้สินดังกล่าวรวมภายใต้รายการหนี้สินหมุนเวียนอื่นในงบดุลแล้ว